Okresná prokuratúra Spišská Nová Ves, Elektrárenská 1, 052 01 Spišská Nová Ves 1 

Sp. zn. : 2 Pv 976/11/8810	Spišská Nová Ves, 11.01.2012
EEČ : 2-68-5-2012

U Z N E S E N I E 

Trestná vec:	obvinená XXXXX  
Prečin:	

Podal: 	Okresná prokuratúra Spišská Nová Ves v zastúpení prokurátorkou okresnej prokuratúry
Rozhodnutie:
Podľa § 216 ods. 1 Trestného poriadku podmienečne zastavujem trestné stíhanie obvinenej:
1.	XXXXX, rodné číslo: XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 15. októbra 2011 asi o 17.00 h, v obci XXXXX, okr. Spišská Nová Ves, spoločne s maloletými R.P. nar. XXXXX M.R. nar. XXXXX a E.G. nar. XXXXX, cez poškodené oplotenie vnikli do areálu firmy SA-VA Slovakia, s.r.o. XXXXX, kde rukami vytrhli plech na okne haly skladu, odkiaľ postupne v dňoch 15.10.2011 a 16.10.2011 odcudzili rôzne kovové súčasti technológie na výrobu betónových tvárnic, ktoré následne odpredali v zberných surovinách, čím pre spoločnosť XXXXX Slovakia s.r.o. so sídlom XXXXX, spôsobili škodu 972,- € a poškodením zariadenia škodu 4,50 €.

Podľa § 216 odsek 2 Trestného poriadku je určená skúšobná doba pre jednotlivých  obvinených nasledovne: 
1.	XXXXX, rodné číslo XXXXX 
15 mesiacov
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.

Odôvodnenie:
Poverený príslušník policajného zboru Obvodného oddelenia PZ v Markušovciach, uznesením sp.zn. ORP-1520/MK-SN-2011 zo dňa 18.10.2011 podľa § 199 ods. 1 Tr.por. začal trestné stíhanie a uznesením zo dňa 09.11.2011 podľa § 206 ods. 1 Tr.por.  vzniesol  obvinenie  obv. ml. XXXXX pre prečin krádeže podľa § 212 ods. 2 písm. a) Tr.zák.,  ktorého sa dopustila konaním vo výrokovej časti tohto uznesenia. 

Z vyšetrovacieho spisu vyplýva, že obv. ml. XXXXX vyhlásila, že spáchala skutok, pre ktorý je stíhaná, k spáchaniu prečinu sa priznala a oľutovala svoje konanie. K osobe obvinenej bolo zistené, že doposiaľ sa nedopustila protispoločenskej činnosti. Súdne trestaná nebola. V škole aj v mieste bydliska je hodnotená kladne.

Uvedený skutok je právne kvalifikovaný ako prečin krádeže podľa § 212 ods. 2 písm. a)  Tr.zák., u ktorého horná hranica trestnej sadzby neprevyšuje päť rokov.

Konaním obvinenej a maloletých účastníkov skutku bola poškodenej spoločnosti spôsobená škoda 972,- €, ktorá bola uhradená zaistením a vrátením odcudzených vecí. Poškodením plechovej výplne okna bola podľa odborného vyjadrenia spôsobená škoda 4,50 €, ktorá bola uhradená poštovou poukážkou dňa 19.12.2011 matkou obvinenej.

Z vyššie uvedeného vyplýva, že boli splnené podmienky na podmienečné zastavenie trestného stíhania podľa § 216 ods. 1 písm. a), b), c)  Tr. por. účinného od 1.1.2006, podľa ktorého  v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so   súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak:

a) obvinený vyhlási, že spáchal skutok, za ktorý je  stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 

b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a 

c) vzhľadom na osobu páchateľa s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce

	Podľa § 216 ods. 2) Tr.por. v rozhodnutí o podmienečnom zastavení trestného stíhania sa určí skúšobná doba na jeden rok až päť rokov. Skúšobná doba začína plynúť právoplatnosťou uznesenia o podmienečnom zastavení trestného stíhania.

Obvinená ml. XXXXX a jej zákonný zástupca - matka XXXXX  s postupom podľa § 216 ods. 1 Tr.por. súhlasili. 

Podľa § 217 ods. 1 Tr.por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne a to aj počas skúšobnej doby, že sa v trestnom stíhaní pokračuje.

	Vzhľadom na uvedené je uznesenie o podmienečnom zastavení trestného stíhania obvinenej ml.  so skúšobnou dobou 15 (pätnástich) mesiacov  odôvodnené a v súlade so zákonom.

Poučenie:
Proti tomuto uzneseniu môže obvinená a poškodený  podať sťažnosť,  ktorá má odkladný účinok. Sťažnosť možno podať na tunajšiu  prokuratúru v lehote do troch  dní od doručenia uznesenia.(§ 185/1, § 187/1, § 216/5 Tr.por.)

JUDr. Janka Bocanová
prokurátorka okresnej prokuratúry